NARIADENIE RADY (ES) č. 602/98
z 9. marca 1998,
ktorým sa rozširuje pôsobnosť nariadení (ES) č. 3281/94 a č. 1256/96 o schémach všeobecných colných preferencií spoločenstva pre najmenej rozvinuté krajiny
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 113,
so zreteľom na návrh Komisie,
keďže článok 3 nariadenia Rady (ES) č. 3281/94 z 19. decembra 1994, ktoré zavádza štvorročnú schému všeobecných colných preferencií (1995 až 1998) na určité priemyselné výrobky s pôvodom v rozvojových krajinách ([1]), stanovuje výhodnejšie colné zaobchádzanie pre najmenej rozvinuté krajiny;
keďže článok 3 nariadenia Rady (ES) č. 1256/96 z 20. júna 1996, ktoré zavádza viacročné schémy všeobecných colných preferencií od 1. júla 1996 do 30. júna 1999 na určité poľnohospodárske produkty s pôvodom v rozvojových krajinách ([2]), rovnako stanovuje výhodnejšie colné zaobchádzanie pre najmenej vyvinuté krajiny;
keďže na ministerskej konferencii v Singapúre v decembri 1996 sa členské štáty Svetovej obchodnej organizácie (WTO) zaviazali uskutočniť akčný plán na zlepšenie prístupu na svoje trhy pre tovary s pôvodom v najmenej rozvinutých krajín;
keďže 2. júna 1997 Rada, na základe oznámenia Komisie zo 16. apríla 1997, prijala rozhodnutia, ktoré vyžadujú vykonávanie záverov zo Singapúru, najmä pokiaľ ide o poskytovanie najmenej rozvinutým krajinám, ktoré nie sú účastníkmi štvrtého dohovoru medzi krajinami AKP a ES, rovnocenných preferencií ako sa poskytujú krajinám, ktoré tento dohovor podpísali;
keďže rovnaké zaobchádzanie pri priemyselných výrobkoch znamená, že do schémy všeobecného systému preferencií (GSP) sa zahŕňajú všetky výrobky, ktoré sú z neho v súčasnosti vyňaté, ktoré sú však podľa štvrtého dohovoru medzi krajinami AKP a ES vyňaté z colných platieb;
keďže poľnohospodárske produkty, ktoré majú znížené colné sadzby na základe štvrtého dohovoru medzi krajinami AKP a ES, ale nepodliehajú colným kvótam, by sa mali zahrnúť do schémy pre najmenej rozvinuté krajiny použitím jednej z preferenčných colných sadzieb, stanovených v článku 2 nariadenia (ES) č. 1256/96, v súlade so znížením udeleným štvrtým dohovorom medzi krajinami AKP a ES,
PRIJALA TOTO NARIADENIE:
Článok l
Prístup k dojednaniam stanoveným v článku 3 ods. 1 nariadenia (ES) 3281/94 sa týmto rozširuje o tovary uvedené v prílohe I k tomuto nariadeniu.
Článok 2
Dojednania stanovené v článku 3 ods. 1 nariadenia (ES) č. 1256/96 sa doplnia tak, že na tovary uvedené v prílohe II k tomuto nariadeniu sa uplatní jedna z preferenčných colných sadzieb uvedených v článku 2 nariadenia (ES) č. 1256/96, a to podľa citlivosti výrobku.
Článok 3
Zoznam najmenej rozvinutých krajín v prílohe IV nariadení (ES) č. 3281/94 a 1256/96 sa týmto dopĺňa a mení takto:
- v prílohe IV nariadenia (ES) č. 3281/94 sa za výraz "328 Burundi" zaradí výraz "330 Angola" a zrušia sa výrazy "391 Botswana" a "817 Tonga",
- v prílohe IV nariadenia (ES) č. 1256/96 sa zrušia výrazy "391 Botswana" a "817 Tonga".
Článok 4
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Bude sa uplatňovať od 1. januára 1998.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 9. marca 1998